
	GRAD ČAKOVEC
Upravni odjel za društvene djelatnosti

	Početak savjetovanja
20. studenog 2025. 
	Završetak savjetovanja
10. prosinca 2025. 

	RAZLOG DONOŠENJA

	 Prema člancima 17. i 20. Zakona o tehničkoj kulturi (Narodne novine, broj 76/93, 11/94, 38/09), Gradsko vijeće Grada Čakovca kao predstavničko tijelo jedinice lokalne samouprave donosi Program javnih potreba u tehničkoj kulturi Grada Čakovca za sljedeću godinu zajedno s godišnjim proračunom. 
Članak 20. Zakona o tehničkoj kulturi ističe da se javne potrebe jedinice lokalne samouprave u tehničkoj kulturi, za koje se sredstva osiguravaju iz proračuna grada, odnose na aktivnosti, poslove i djelatnosti lokalnog značenja koje one utvrde kao svoje javne potrebe u svezi s djelovanjem zajednica i saveza tehničke kulture osnovanih za područje županije, grada ili općine, te u svezi s djelovanjem udruga tehničke kulture. 
Kriteriji, mjerila i postupci za dodjelu sredstava proračuna Grada Čakovca udrugama iz područja tehničke kulture čije aktivnosti i projekti predstavljaju doprinos ispunjavanju javnih potreba, odnosno ciljeva i prioriteta definiranih strateškim i planskim dokumentima Grada Čakovca utvrđeni su Pravilnikom o financiranju javnih potreba u društvenim djelatnostima (Službeni glasnik Grada Čakovca, broj 4/16).
Subjekti tehničke kulture dužni su Gradu Čakovcu, u skladu s Odlukom o izvršavanju Proračuna Grada Čakovca, s Odlukom o kriterijima i rokovima za utvrđivanje programa javnih potreba u tehničkoj kulturi Grada Čakovca (Službeni glasnik Grada Čakovca, broj 6/13) te na temelju zahtjeva Grada Čakovca, za provedene programe i projekte dostaviti narativna i financijska izvješća o utrošenim financijskim sredstvima. 



Pozivamo predstavnike zainteresirane javnosti da najkasnije do 10. prosinca 2025. dostave svoje komentare na nacrt prijedloga Programa javnih potreba u tehničkoj kulturi Grada Čakovca za 2026.

Po završetku savjetovanja svi pristigli doprinosi bit će javno dostupni na internetskoj stranici Grada Čakovca.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg prijedloga Programa javnih potreba u tehničkoj kulturi Grada Čakovca za 2026. 

Čakovec, 20. studeni 2025.
	
